Polisieman skiet glo motorisŉ 42-jarige polisie konstabel is in hegtenis geneem nadat hy glo ŉ motoris met ŉ gesteelde vuurwapen geskiet het in Knysna in die Wes-Kaap. Kapt. Bernadine Steyn, woordvoerder van die polisie, sê die motoris het glo Sondagaand met sy bakkie voor ŉ aankomende groen Mazda-bakkie ingery. Die bestuurder van die Mazda-bakkie, ŉ polisiebeampte van die Knysna-polisiestasie, het sy bakkie tot stilstand gebring en uitgeklim. Steyn sê die polisiebeampte het glo ŉ vuurwapen uitgeruk en die motoris in die bors geskiet. Die polisiebeampte het van die toneel gevlug maar is later in hegtenis geneem. Hy sal na verwagting Dinsdag in die Knysna-landdroshof verskyn. Die motoris is in ŉ stabiele toestand in ŉ hospitaal in George opgeneem. Steyn sê die polisiebeampte het glo vroeër die aand die vuurwapen by die Knysna-polisiestasie gesteel. Die omstandighede rondom die diefstal word ondersoek.